ದಿ ಗೋಲ್ಡನ್ ರೋಡ್ (ಪುಸ್ತಕ)

ದಿ ಗೋಲ್ಡನ್ ರೋಡ್: ಹೌ ಏನ್ಷಿಯಂಟ್ ಇಂಡಿಯಾ ಟ್ರಾನ್ಸ್‌ಫಾರ್ಮ್ಡ್ ದಿ ವರ್ಲ್ಡ್ ಎಂಬುದು ಸ್ಕಾಟಿಷ್ ಇತಿಹಾಸಕಾರ ವಿಲಿಯಂ ಡಾಲ್ರಿಂಪಲ್ ಅವರ 2024ರ ಇತಿಹಾಸದ ಪುಸ್ತಕವಾಗಿದೆ. ಇದು ಭಾರತದ ವಿಚಾರಗಳು ಯುರೇಷಿಯಾದಲ್ಲಿ ಹೇಗೆ ಹರಡಿದವು ಎಂಬುದನ್ನು ಚರ್ಚಿಸುತ್ತದೆ. 

 ಅವಲೋಕನ 
ಕ್ರಿ.ಪೂ. 250ರಿಂದ ಕ್ರಿ.ಶ. 1200ರವರೆಗೆ ಯುರೇಷಿಯಾವನ್ನು ಸಂಪರ್ಕಿಸುವ ಪ್ರಾಥಮಿಕ ಮಾರ್ಗವು  ಭಾರತದ ಮೂಲಕ ಹಾದುಹೋಗುವ ಮಾರ್ಗವೊಂದು ಇತ್ತು ಎಂದು ಪುಸ್ತಕವು ವಾದಿಸುತ್ತದೆ. ಇದನ್ನು "ಗೋಲ್ಡನ್ ರೋಡ್" (ಚಿನ್ನದ ಮಾರ್ಗ) ಎಂದು ಪುಸ್ತಕದಲ್ಲಿ ಹೆಸರಿಸಲಾಗಿದೆ. ಇದು ಇಂಡೋಸ್ಪಿಯರ್ ಎಂಬ ಭಾರತೀಯ ಪ್ರಭಾವವಲಯದ ಹುಟ್ಟಿಗೆ ಕಾರಣವಾಯಿತು ಎಂದು ಲೇಖಕರು ಪ್ರತಿಪಾದಿಸುತ್ತಾರೆ.

ಭಾರತದ ಪಶ್ಚಿಮ ಕರಾವಳಿಯು ಬಾಹ್ಯಪ್ರಪಂಚದೊಂದಿಗೆ ಮೊದಲು ಸಂವಹನ ನಡೆಸುವುದರೊಂದಿಗೆ, ಭಾರತದ ಪ್ರಭಾವ ಪ್ರಾರಂಭವಾಯಿತು. 1ನೇ ಶತಮಾನದಲ್ಲಿ ರೋಮನ್ ಸಾಮ್ರಾಜ್ಯವು ಈಜಿಪ್ಟ್ ಅನ್ನು ಗೆದ್ದ ನಂತರ ಇಂಡೋ-ರೋಮನ್ ವ್ಯಾಪಾರ ಸಂಬಂಧ ಉತ್ತುಂಗವನ್ನು ತಲುಪಿತು. 

5ನೇ ಮತ್ತು 6ನೇ ಶತಮಾನಗಳಲ್ಲಿ, ರೋಮ್ ಸಾಮ್ರಾಜ್ಯ ಪತನಗೊಂಡ ನಂತರ, ಭಾರತೀಯ ವ್ಯಾಪಾರಿಗಳು ಭಾರತದ ಪೂರ್ವ ದಿಕ್ಕಿನ ಪ್ರಾಂತ್ಯಗಳೆಡೆಗೆ ಪ್ರಯಾಣಿಸಿದರು. ಇದರ ಪರಿಣಾಮವಾಗಿ ಆಗ್ನೇಯ ಏಷ್ಯಾದ ಮೇಲೆ ಗಮನಾರ್ಹ ಪ್ರಭಾವ ಬೀರಿತು. 

7ನೇ ಶತಮಾನದ ವೇಳೆಗೆ, ಬೌದ್ಧಧರ್ಮವು ಚೀನಾವನ್ನು ಪ್ರವೇಶಿಸಿ, ವು ಜೆಟಿಯನ್ ಆಳ್ವಿಕೆಯು, ಆ ಪ್ರಾಂತ್ಯದಲ್ಲಿ ಭಾರತೀಯ ಮೌಲ್ಯ ಮತ್ತು ಜ್ಞಾನ ಪ್ರಸಾರಕ್ಕೆ ಕಾರಣವಾಯಿತು.  

13 ನೇ ಶತಮಾನದ ವೇಳೆಗೆ, ಭಾರತೀಯ ಗಣಿತ ಮತ್ತು ಖಗೋಳ ವಿಚಾರಗಳು ಅರಬ್ ಪ್ರಪಂಚದ ಮೂಲಕ ಹಾದು ಯುರೋಪ್ ಅನ್ನು ತಲುಪಿದವು.  ಅದೇ ಶತಮಾನದಲ್ಲಿ ನಡೆದ ಯುದ್ಧಗಳು ಇಂತಹ ಶಾಂತಿಯುತ ವಿಸ್ತರಣೆಯನ್ನು ಕೊನೆಗೊಳಿಸಿದವು. ಯುರೇಷಿಯಾದಲ್ಲಿ ಮಂಗೋಲರು ರೇಷ್ಮೆ ಮಾರ್ಗಕ್ಕೆ ನಾಂದಿಹಾಡಿ, ಆ ಪ್ರಾಂತ್ಯದ ಪ್ರಭಾವವನ್ನು ಕುಗ್ಗಿಸಿದರು. ಈ ಹೊಸ ಮಾರ್ಗದಿಂದ ಚೀನಾ, ಭಾರತದ ಮಧ್ಯಸ್ತಿಕೆಯಿಲ್ಲದೇ, ಮೆಡಿಟರೇನಿಯನ್‌ಗೆ ಪ್ರವೇಶವನ್ನು ಪಡೆದುಕೊಂಡಿತು.  ನಂತರ ಮುಸ್ಲಿಂ ಸೈನ್ಯಗಳು ಭಾರತದ ಪಶ್ಚಿಮಕ್ಕೆ ವ್ಯಾಪಾರ ಮಾರ್ಗಗಳನ್ನು ತಾತ್ಕಾಲಿಕವಾಗಿ ಅಡ್ಡಿಪಡಿಸಿ ಉತ್ತರ ಭಾರತವನ್ನು ವಶಪಡಿಸಿಕೊಂಡವು. 

ವಿಶ್ವದ ಅತಿದೊಡ್ಡ ಹಿಂದೂ ದೇವಾಲಯವಾದ ಅಂಕೋರ್ ವಾಟ್ ಗೆ ಭೇಟಿ ನೀಡಿದ ನಂತರ, ಡಾಲ್ರಿಂಪಲ್ ಈ ಪುಸ್ತಕ ಬರೆಯಲು ಸ್ಫೂರ್ತಿ ಪಡೆದಿದ್ದಾಗಿ ಹೇಳಿಕೊಂಡಿದ್ದಾರೆ.  ಪುಸ್ತಕಕ್ಕಾಗಿ ಸಂಶೋಧನೆ ಮಾಡಲು ಅವರು ಮಧ್ಯಪ್ರಾಚ್ಯ, ಭಾರತ ಮತ್ತು ಆಗ್ನೇಯ ಏಷ್ಯಾದಾದ್ಯಂತ ಐದು ವರ್ಷಗಳ ಕಾಲ ಪ್ರಯಾಣಿಸಿದ್ದಾಗಿಯೂ ತಿಳಿಸಿದ್ದಾರೆ. 

 ವಿಮರ್ಶೆಗಳು 
"ದಿ ಗೋಲ್ಡನ್ ರೋಡ್ ಬಗ್ಗೆ ಆಶ್ಚರ್ಯಕರವಾದ ಸಂಗತಿಯೆಂದರೆ ಆ ಅವಧಿ: ಡಾಲ್ರಿಂಪಲ್ ಅವರ ಇಲ್ಲಿಯವರೆಗಿನ ಎಲ್ಲಾ ಇತಿಹಾಸಗಳು ಆಧುನಿಕ ಯುಗದವಾಗಿವೆ. ಆದರೆ ಇದು, ನಮ್ಮನ್ನು ಪ್ರಾಚೀನ ಜಗತ್ತಿಗೆ ಕರೆದೊಯ್ಯುತ್ತದೆ. ಇದರ ಮಹತ್ವಾಕಾಂಕ್ಷೆಗಳು ಹಿರಿದಾಗಿವೆ ಮತ್ತು ತಾವು ಹಿಂದೆ ಬರೆಯದ, ಹೊಸ ಪ್ರದೇಶಗಳ ಪ್ರಸ್ತಾಪಿಸುತ್ತಾರೆ. ಅದರಲ್ಲಿ ಗೆದ್ದಿದ್ದಾರೆ. ಪುಸ್ತಕವು ಉತ್ತಮವಾಗಿದೆ, ಉತ್ತಮವಾಗಿ ರಚನೆಯಾಗಿದೆ, ಸಂಶೋಧನಾ ಭರಿತ ಮತ್ತು ಆಸಕ್ತಿದಾಯಕವಾಗಿದೆ."  (ಫ್ರಂಟ್‍ಲೈನ್‍ನ ಮನು ಎಸ್. ಪಿಳ್ಳೈ)

"ಪುಸ್ತಕದ ಛಾಪು ಪ್ರಾಚೀನ ಭಾರತೀಯ ಇತಿಹಾಸ ಮತ್ತು ಡಾಲ್ರಿಂಪಲ್ ಅವರ ವಿವರಣೆಗಳ ಸಮಗ್ರ ವ್ಯಾಪ್ತಿಯಲ್ಲಿದೆ. ಇತಿಹಾಸಕಾರರ ದೃಷ್ಟಿಕೋನದಿಂದ, ದಿ ಗೋಲ್ಡನ್ ರೋಡ್ - ಹೌ ಏನ್ಷಿಯಂಟ್ ಇಂಡಿಯಾ ಟ್ರಾನ್ಸ್‌ಫಾರ್ಮ್ಡ್ ದಿ ವರ್ಲ್ಡ್ ಪ್ರಾಚೀನ ಭಾರತದ ಮರೆತುಹೋದ ಅಧ್ಯಾಯಗಳು ಮತ್ತು ಅದರ ಅಪ್ರತಿಮ ಸಂಪತ್ತಿಗೆ ಒಂದು ಗೀತರೂಪಕವಾಗಿದೆ."  (ದಿ ವೀಕ್‌ನ ಮೀರಾ ಸುರೇಶ್)

"ಒಂದು ಆಕರ್ಷಕ, ಕಥೆಗಳ ಕಥೆ (tale of tales), ಮತ್ತು ಡಾಲ್ರಿಂಪಲ್ ಅವರ ಮಾತಿನಲ್ಲಿ ಹೇಳುವುದಾದರೆ, ಮುಖ್ಯವಾಗಿ ಕಥೆಗಳ ಪ್ರಸರಣದ ಮೂಲಕ - ಕಲ್ಪನೆಗಳು ಮತ್ತು ಸಿದ್ಧಾಂತಗಳನ್ನು ಪಸರಿಸುವುದರ ಮೂಲಕ - ಪ್ರಾಚೀನ ಭಾರತವು 'ಜಗತ್ತನ್ನು ಪರಿವರ್ತಿಸಿತು'.  (ಫೈನಾನ್ಷಿಯಲ್ ಟೈಮ್ಸ್‌ನ ತಂಜಿಲ್ ರಶೀದ್)

"ಡಾಲ್ರಿಂಪಲ್ ಪ್ರಾಚೀನ ಭಾರತದ ' ಮೃದು ಶಕ್ತಿ'ಯ ಕುರುಹುಗಳಾದ: ಇಂಡೋನೇಷ್ಯಾದ ಭವ್ಯವಾದ ಬೊರೊಬುದೂರ್ ಬೌದ್ಧ ದೇವಾಲಯ; ಕಾಂಬೋಡಿಯಾದ ಅಂಕೋರ್ ವಾಟ್  ಹಿಂದೂ ದೇವಾಲಯಗಳಿಂದ ಆಕರ್ಷಿತರಾಗಿದ್ದಾರೆ. 30BCಯಲ್ಲಿ ನಡೆದ ಪ್ರಸಿದ್ಧ ಅಲೆಕ್ಸಾಂಡ್ರಿಯಾ ಯುದ್ಧದ ನಂತರ ಪ್ರಾಚೀನ ಭಾರತ ಮತ್ತು ರೋಮನ್ ಸಾಮ್ರಾಜ್ಯದ ನಡುವಿನಲ್ಲಿ ಉಗಮಿಸಿದ ವ್ಯಾಪಾರಮಾರ್ಗವನ್ನು ಅವರು ವಿವರಿಸುತ್ತಾರೆ. ಈ ಸಮುದ್ರ ವ್ಯಾಪಾರ ಮಾರ್ಗವು ಚೀನಾ, ಟರ್ಕಿ ಮತ್ತು ಮೆಡಿಟರೇನಿಯನ್ ಸಮುದ್ರವನ್ನು ಸಂಪರ್ಕಿಸುವ ಭೂಪ್ರದೇಶದ ರೇಷ್ಮೆ ಮಾರ್ಗಕ್ಕಿಂತ ಹಲವಾರು ಶತಮಾನಗಳ ಹಿಂದೆ ಇತ್ತು ಎಂದು ವಾದಿಸುತ್ತಾರೆ. ಇತ್ತೀಚಿನ ವರ್ಷಗಳಲ್ಲಿ ಅನಿವಾರ್ಯವಾಗಿ ಮಾರ್ಪಟ್ಟಿರುವ ಭಾರತೀಯ ಇತಿಹಾಸದ ಬಗೆಗಿನ ಚರ್ಚೆಗಳನ್ನು ಡಾಲ್ರಿಂಪಲ್ ಒಪ್ಪಿಕೊಳ್ಳುವುದು ಅಂತಿಮ ಪುಟಗಳಲ್ಲಿ ಮಾತ್ರ."  (ದಿ ಅಬ್ಸರ್ವರ್‌ನ ಅಭ್ರಜ್ಯೋತಿ ಚಕ್ರವರ್ತಿ)

 ಹೆಚ್ಚಿನ ಓದಿಗೆ 

 ವಿಲಿಯಂ ಡಾಲ್ರಿಂಪಲ್ | ಭಾರತ ಮತ್ತು ಯುರೋಪ್ ನಡುವಿನ ಸಮುದ್ರ ವ್ಯಾಪಾರ ಮಾರ್ಗದ ಹಿಂದಿನ ಪ್ರಾಚೀನ ಇತಿಹಾಸ
 ಉಲ್ಲೇಖಗಳು